Znatnom potporom EU-a pridonijelo se napretku u ostvarenju MRC-ova povezanih sa zdravljem. Stopa smrtnosti djece mlađe od pet godina 2012. bila je gotovo upola manja nego 1990. Slično tome, stopa smrtnosti majki smanjila se za 45 % između 1990. i 2013. Između 2001. i 2012. stopa novozaraženih HIV-om smanjila se za 44 %. Pojava tuberkuloze i broj smrti koje ona uzrokuje u padu su, a cilj smanjivanja njezina širenja upola nadohvat je ruke. Cilj za malariju također se može u potpunosti ispuniti jer je od 2010. do 2012. stopa smrtnosti od malarije pala za 42 %.

U Komunikaciji Komisije „Pristojan život za sve: od vizije do zajedničkog djelovanja” iz lipnja 2014. utvrđuje se stajalište EU-a u međunarodnim pregovorima o ciljevima održivog razvoja (Sustainable Development Goals, COR-ovi), kao nastavak milenijskih razvojnih ciljeva (Millenium Development Goals, MRC-ovi), opisuju se ključna načela te predlažu prioritetna područja i potencijalni ciljevi razvojnog programa nakon 2015. i COR-ova. Komunikaciju je potvrdilo Vijeće 16. prosinca 2014.

Godine 2014. osnovana je i Glavna uprava za europsku susjedsku politiku i pregovore o proširenju (GU NEAR), nakon prijenosa Uprave za europsko susjedstvo iz GU-a DEVCO u bivšu Glavnu upravu za proširenje.

S novom Komisijom došlo je i do promjene ovlaštenja i naziva. Kao odgovor na promjene u globalnom razvojnom planu Glavna uprava za razvoj i suradnju postala je Glavna uprava za međunarodnu suradnju i razvoj (GU DEVCO). Neven Mimica imenovan je europskim povjerenikom za međunarodnu suradnju i razvoj.

Komisija prepoznaje „mješovito financiranje”, tj. kombiniranje bespovratnih sredstava EU-a sa zajmovima ili vlasničkim kapitalom iz drugih javnih i privatnih izvora financiranja, kao važan instrument za privlačenje dodatnih sredstava. Do kraja 2014. sredstvima u iznosu od više od 1,99 milijardi EUR bespovratnih sredstava iz proračuna EU-a, ERF-a i država članica financirano je 233 projekata, a s pomoću tih sredstava korisnicima su europske financijske institucije i regionalne razvojne banke odobrile zajmove u iznosu od otprilike 19 milijardi EUR. Mješovitim financiranjem, odnosno strateškim kombiniranjem bespovratnih sredstava EU-a s tržišnim financiranjem, privučena su ulaganja veća od 44 milijarde EUR u partnerskim zemljama EU-a.

Godine 2014. objedinjeni su pozitivni rezultati politike iz 2011. o proračunskoj potpori i novi operativni pristup te politike. Time su znatno poboljšani dosljednost i izvješćivanje, kao i upravljanje rizicima i politički dijalog. Do kraja 2014. u 84 zemlje i prekomorske zemlje i područja provedena su 233 programa proračunske potpore u ukupnom iznosu od 11,175 milijardi EUR. Isplata proračunske potpore 2014. iznosila je više od 1,6 milijardi EUR, odnosno 15,9 % ukupnih isplata ODA-e.

EU je i dalje predan usmjeravanju barem 20 % humanitarne pomoći EU-a za podršku socijalnoj uključenosti i ljudskom razvoju. U skladu s obvezama danima Europskom parlamentu potrošnja za ljudski razvoj trenutačno iznosi 25 % dodijeljenih sredstava tematskog programa „Globalna javna dobra i izazovi” u okviru DCI-a. Istraživanjem i inovacijama može se poticati razvoj jačanjem ljudskih potencijala i infrastrukture kao i osmišljavanjem novih usluga i proizvoda u okviru programa EU-a Obzor 2020.

EU se također odlučno zalaže za to da se najmanje 20 % njegove ukupne potrošnje usmjeri na inicijative povezane s klimom. Obuhvaćanje pitanja zaštite okoliša i klimatskih promjena razvojnom suradnjom i dalje je jedan od glavnih prioriteta uz dodjelu najmanje 20 % proračunskih sredstava za mjere povezane s klimom. Još jedan važan cilj politike jest osigurati da se financiranje u području biološke raznolikosti do 2015. udvostruči. Vodeća inicijativa EU-a „Biološka raznolikost za život (B4Life)” pokrenuta je 22. svibnja 2014. kako bi se najsiromašnijim zemljama pomoglo pri zaštiti ekosustava, borbi protiv kriminala povezanog s divljom faunom i florom i razvoju zelenog gospodarstva. Predviđena proračunska sredstva za tu inicijativu iznosit će do 800 milijuna EUR za razdoblje 2014. – 2020.

Tijekom 2014. pokrenuta je strateška evaluacija potpore EU-a rodnoj jednakosti i osnaživanju žena u partnerskim zemljama.

Uključivi i održivi rast

Otprilike 1,4 milijarde ljudi u cijelom svijetu nema pristup električnoj energiji, a gotovo tri milijarde ljudi oslanja se na kruta goriva za kuhanje i grijanje (tradicionalna biomasa i ugljen). Energija je povezana s iskorjenjivanjem siromaštva, pristupom čistoj vodi, gospodarskim rastom, zdravljem, obrazovanjem, osnaživanjem žena i sigurnošću opskrbe hranom.

U rujnu 2014. tijekom UN-ova sastanka na vrhu o klimi u New Yorku, EU je potpisao pet zajedničkih izjava s afričkim zemljama o jačoj suradnji u području energetike kako bi se učvrstile političke veze među političkim obvezama partnerskih zemalja u području energetike i mjere potpore koje financiraju EU i drugi važni donatori.

Dodijeljeno je 75 milijuna EUR za poticanje ulaganja privatnog sektora u osiguravanje pristupa energiji. Iznesen je prijedlog nove Inicijative za financiranje elektrifikacije ruralnih područja (ElectriFI) kako bi se dodatno ojačali izvedivost, održivost i iskorištavanje sredstava EU-a dodijeljenih za suradnju u području energije, posebno elektrifikaciju ruralnih područja.

Dobro upravljanje

EU je 2014. nastavio podupirati demokraciju diljem svijeta, od susjedstva EU-a do subsaharske Afrike, Azije i Latinske Amerike. Obvezao se izdvojiti više od 93 milijuna EUR za potporu izborima, jačanje parlamenata i političkih stranaka i za razvoj medija.